Gregorius, episcopus servus servorum Dei, dilectis filiis abbati et conventui Sancti Benedicti Floriacensis, ordinis Sancti Benedicti, Aurelianensis diocesis, salutem et apostolicam benedictionem. Cum a nobis petitur quod justum est et honestum, tam vigor aequitatis quam ordo exigit rationis, et id per sollicitudinem officii nostri ad debitum perducatur effectum. Ex parte siquidem vestra fuit nobis humiliter explicatum ut, cum abbas Sancti Joannis Suessionensis ejusque college visitatores exemptorum monasteriorum ordinis Sancti Benedicti a nobis in Senonensi provincia deputati, volentes indemnitati vestri monasterii precavere deliberatione provida duxerint statuendum ut nullus priorum prioratuum ipsi monasterio subditorum ultra vicesimam partem reddituum prioratus sibi commissi audeat contrahere mutuum absque tua, fili abbas, et successorum tuorum licentia speciali, statutum hujusmodi apostolico dignaremur munimine roborare. Nos igitur, vestris justis precibus inclinati, statutum ipsum sicuti est proinde institutum autoritate apostolica confirmamus et presentis scripti patrocinio communimus. Nulli ergo omnino, etc. Si quis autem, etc. Datum Reate, XII kalendas julii, pontificatus nostri anno octavo.